ב"ה הרב ארי שבט

מדוע לפעמים האנושות זקוקה ל"מהפכה"

**Why The World Needs an Occasional "Shake-Up"**

1. הראי"ה קוק, עין איה שבת ה, כג על מסכת שבת דף נה ע”א

אמרה לפניו, רבונו ש"ע, היה בידם למחות ולא מיחו.

א. כשבא מצב המקולקל שבאומה לידי מדה זו, עד שצריכה היא לסבול **משבר גדול**\*, הריסה ואיבוד לחלק רשום ממנה, שיסודות הכלל שנאחזים בו הנם רקובים, וכשיעמד הצביון בעינו במנוחה ילכו הפגעים הלך וגדול, שרק מצב כזה מחוייב הוא מטעם ההשגחה האלהית **לטובת העולם** לסבול שינוי ע"י חורבן ואיבוד, כדי שבהתמעט הכחות הרעים והרקובים, **יקום דור שלם ויפה** שילמד מדרכי הרע של האבות ואחרית המר שלהם לסור מהם. אך בזה האופן אין ראוי להניח כ"א מה שהוא לגמרי בריא ומתוקן, אבל מה שהוא מקולקל **ורפוי** בכל שדרה מן העם לפי ערכה, היא נכחדת כדי שיולד דור מתוקן ומקודש כראוי.

ב. ע"כ, כיון שאלה **הנאנחים** ונאנקים, אמנם אף שהם מעולים וטובים, אבל כיון שכ"כ **רפתה** אצלם תכונתם המוסרית ביחש לפעולתם על תיקון הכלל, עד שאף שהיה בידם למחות לא מיחו, הלא ע"י קיומם יהיה ג"כ הדור הנמשך ובא מהם אוחז מעשיהם ביחש להמשפיעים והטובים שבכשרים, שיהיו רפויים כ"כ בפועל במוסרם, שלא יוציאו אל הפועל את מה שבידם לטובת הכלל, מה תועלת יש באיבוד הרעים, כיון שע"י טובים כאלה מוכרחים רעים כמו אלה לחזור ולהולד מאין מחאה ותוכחה.

ג. אלא אם צורה חדשה צריך העולם להשיג, צריך להיות לפ"ד מדת הדין "כליון חרוץ שוטף צדקה" (ישעיה י, כב), להיות בטל ועובר כל מה שהוא מקולקל וכל מה שיש בו בסיס לקלקולים כלליים, באין פנות (על) [אל] מדת הצדקה שיש בפרטיות שלו בהערכת ערכו המיוחד, כ"א צריך הדבר להיות נידון ע"פ פעולת המפלגה העליונה שכמותה ברפיון כזה ביחושה למעמד הכלל לדורות הבאים.

ד. והנה הרפיון הזה יש בו **שתי רעות**, האחת היא האשמה של **קלקול הדור** התלויה במניעת התוכחה, והשנית היא החסרון המגיע מתכונה עזובה כזאת **לבצר מעמד של שיטה**, לבלי למחות, ולעזוב את החינוך הכללי **להפקר**, שאז אפילו בבא זמן מוכשר, שהדברים יהיו ראויים להתקבל, ג"כ לא יאמרו, ולא ילכו הרעיונות להגיע למטרה של קיבול הדברים מהמשפיעים, כיון שכבר נואשו מפעולה העיקרית הזאת של ההשפעה על הדור.

**2. הראי"ה קוק, חזון הצמחונות והשלום / אפיקים בנגב (פרק ו'), ו**

גם בעלי החיים צריכים לשלם את מס המעבר, כי גם האדם הרבה לשלם מסים רבים. על מזבח ההשתלמות של האנושות הכללית נזבחו זבחי אדם רבים עצומים מאד. אך העתיד הנהדר הוא ימחה את כל הדמעות. ומחה ה' א-לקים דמעה מעל כל פנים (ישעיה כה, ח).

**3. ר"א אבן עזרא, שמות יד, יג**

"התיצבו וראו את ישועת ה'". כי אתם לא תעשו מלחמה רק תראו את ישועת ה' אשר יעשה לכם היום. יש לתמוה איך יירא מחנה גדולה של שש מאות אלף איש מהרודפים אחריהם. ולמה לא ילחמו על נפשם ועל בניהם. התשובה כי המצרים היו אדונים לישראל וזה הדור היוצא ממצרים למד מנעוריו לסבול עול מצרים ונפשו שפלה. ואיך יוכל עתה להלחם עם אדוניו. והיו ישראל נרפים ואינם מלומדים למלחמה. הלא תראה כי עמלק בא בעם מועט ולולי תפלת משה היה חולש את ישראל. והשם לבדו שהוא עושה גדולות, ולו נתכנו עלילות, סבב **שמתו כל העם היוצא ממצרים** הזכרים. **כי אין כח בהם להלחם** בכנענים **עד שקם דור אחר**, דור המדבר **שלא ראו גלות**. והיתה להם נפש גבוהה כאשר הזכרתי בדברי משה בפרשת ואלה שמות:

**4. רמב"ם, ספר מורה הנבוכים חלק ג, לב**

וכמו שהיה מחכמת השם להסב אותם במדבר עד שילמדו גבורה, כמו שנודע **שההליכה במדבר ומיעוט הנאות הגוף** מרחיצה וכיוצא בהם **יולידו הגבורה** והפכם יולידו רך לבב, ונולדו גם כן אנשים שלא הרגילו בשפלות ובעבדות...

**5. במדבר כ-** (א) וַיָּבֹאוּ בְנֵי יִשְׂרָאֵל כָּל הָעֵדָה מִדְבַּר צִן בַּחֹדֶשׁ הָרִאשׁוֹן וַיֵּשֶׁב הָעָם בְּקָדֵשׁ וַתָּמָת שָׁם מִרְיָם וַתִּקָּבֵר שָׁם: (ב) וְלֹא הָיָה מַיִם לָעֵדָה וַיִּקָּהֲלוּ עַל משֶׁה וְעַל אַהֲרֹן: (ג) וַיָּרֶב הָעָם עִם משֶׁה וַיֹּאמְרוּ לֵאמֹר וְלוּ גָוַעְנוּ בִּגְוַע אַחֵינוּ לִפְנֵי ה’: (ד) וְלָמָה הֲבֵאתֶם אֶת קְהַל ה’ אֶל הַמִּדְבָּר הַזֶּה לָמוּת שָׁם אֲנַחְנוּ וּבְעִירֵנוּ: (ה) וְלָמָה הֶעֱלִיתֻנוּ מִמִּצְרַיִם לְהָבִיא אֹתָנוּ אֶל הַמָּקוֹם הָרָע הַזֶּה לֹא מְקוֹם זֶרַע וּתְאֵנָה וְגֶפֶן וְרִמּוֹן וּמַיִם אַיִן לִשְׁתּוֹת: (ו) וַיָּבֹא משֶׁה וְאַהֲרֹן מִפְּנֵי הַקָּהָל אֶל פֶּתַח אֹהֶל מוֹעֵד **וַיִּפְּלוּ עַל פְּנֵיהֶם** וַיֵּרָא כְבוֹד ה’ אֲלֵיהֶם:

**6. הראי"ה קוק, אורות, המלחמה, א**

כשיש מלחמה גדולה בעולם מתעורר כח משיח. עת הזמיר הגיע, זמיר עריצים, הרשעים נכחדים מן העולם והעולם מתבסם, וקול התור נשמע בארצנו. היחידים **הנספים בלא משפט**, שבתוך המהפכה של שטף המלחמה, יש בה ממדת מיתת צדיקים המכפרת, עולים הם למעלה בשרש החיים ועצמות חייהם מביא **ערך כללי** לטובה ולברכה אל כלל בנין העולם בכל ערכיו ומובניו. ואחר כך כתם המלחמה מתחדש העולם ברוח חדש ורגלי משיח מתגלים ביותר, ולפי ערכה של גדל המלחמה בכמותה ואיכותה ככה תגדל הצפיה לרגלי משיח שבה... "**בעל מלחמות** זורע צדקות, **מצמיח ישועות**, בורא רפואות, נורא תהלות, אדון הנפלאות, המחדש בטובו בכל יום תמיד מעשה בראשית, אור חדש על ציון תאיר ונזכה כלנו מהרה לאורו".

**7. בראשית רבה, מב, ד**

"ויהי בימי אמרפל"... אמר רבי אלעזר בר אבינא, אם ראית מלכיות מתגרות אלו באלו צפה לרגלו של משיח תדע שכן שהרי בימי אברהם על ידי שנתגרו המלכיות אלו באלו באה הגאולה לאברהם.

8. אגרות הראיה ב, סי' תשלה, י"א תמוז תרע"ה, ס"ט-גאללען- ואם כי מעורפלות הן המחשבות בעת-המבוכה הזאת, **והפרטיות היא נבלעת כ"כ במהומת הכלל**...

9. אגרות הראיה ג, סימן תשנג, ז' טבת עתר"ו, ס"ג

**והמחשבה הכללית**, ההולכת ופורחת בנשמת החושבים המבליטים כבר את אותיותיה במלואן, היא הכוללת את כל האוצרות של האהבה והיראה, של התורה והמצוה, **היא היא המכשירה את הגאולה**, היא היא המביאה את רוחא דמלכא-משיחא, אל העולמים הרבים ואל עולמנו להיות מופיע בהדר גאון עזו בכנסת-ישראל.